Eksplozija pred kućom makarskog dogradonačelnika (5/12/02) - 2002-12-06
U eksploziji nitko nije ozlijeđen, dok se za počiniteljem još uvijek traga.
Pred kućom makarskog dogradonačelnika Siniše Srzića u četvrtak pola sata poslije ponoći aktivirana je ekspolozivna naprava. Nitko nije ozlijeđen, a policija za počiniteljem još uvijek traga. U dvorištu kuće dogradonačelnika Srzića u kolovozu ove godine dogodila se eksplozija sličnog tipa. Siniša Srzić je kao razlog aksplozije naveo njegov čvrsti stav oko bespravne izgradnje u Makarskoj. Takav je bio i njegov nedavni govor na tu temu na sjednici Gradskog vijeća, a dotaknuo se i pitanja određenih koncesija u gradu. U Makarskoj je prema njegovim riječima 168 bespravno izgrađenh objekata. “Svaki put kad javno nastupim što se tiče zaštite grada po pitanju javnog reda i mira, po pitanju buke i javno-prometnih površina i naročito što se tiče bespravne izgradnje doživim ovako neugodan incident, a ovo je već drugi put. Ja sam nastupao više puta prije govoreći o nepravilnostima u gradu, ali ovoga puta to je bilo jako otvoreno i konkretno tako da su se pojedini ljudi zamislili i zapravo ta bomba ili bolje rečeno eksplozivna naprava je produkt toga”, kaže dogradonačelnik Makarske. Makarski dogradonaćelnik Srzić koji je jedini nezavisni gradski vijećnik, kaže kako je situacija Makarske odraz stanja u zemlji te ističe da se zakoni moraju poštivati te težiti razvoju gradskih turističkih sadržaja s elementima eko zaštite. “Postoje ljudi koji žele na brzi način doći do velikih zarada, a to znači devastirati prostor grada Makarske vikend stanovima i ne samo vikend stanovima nego i garažama što ne priliči jednom malom turističkom gradu”, tvrdi Siniša Srzić. Nepoznati miner koji je postavio u kolovozu ove godine eksplozivnu napravu u Srzićevom dvorištu još nije pronađen. Leon Tauber glasnogovornik Policijske Uprave Splitsko-damatinske kaže kako će se u Makarskoj pojačati policijske snage, a obitelji Srzić odrediti policijska zaštita. “Za sada ne možemo potvrditi niti demantirati povezanost ovog nemilog događaja s onim u kolovozu ovog ljeta jer dok ne nađemo počinitelja i motiv ne možemo znati da li se radi o povezanosti”, ističe Tauber. Građani Makarske osudili su ovaj događaj. “Ovo je sramotan čin i odraz stanja u državi”, kaže mladić koji je prolazio ispred kuće dogradonačelnika Srzića. “Osuđujem to što se dogodilo našem dogradonačelniku !”, ističe jedna Makaranka, a mladi par na rivi tvrdi kako postavljanje eksploziva u dvorište njegove kuće “Nije nikakvo riješenje!”